 រដ្ឋាភិបាល​អំពាវនាវ​ឲ្យ​ផ្អាក​សកម្មភាព​សាធារណៈ​ ខណៈ​ការ​ឆ្លង​ជំងឺ​កូវីដ​១៩​មិន​ធូរស្រាល
លោក​ ទឹម វរ៉ា​ នាយក​ប្រតិបត្តិ​គណៈកម្មាធិការ​សម្រប​សម្រួល​សកម្មភាព​សុខភាព​ យល់​ថា​បុគ្គល​ម្នាក់ៗ​ត្រូវ​ផ្តើម​ដើរ​តាម​វិធាន​សុខាភិបាល​ផ្សេងៗ​របស់​អាជ្ញាធរ​សុខាភិបាល​ ក៏ដូច​ជា​តាម​ការ​ណែ​នាំ​របស់​ប្រមុខ​រដ្ឋាភិបាល​កម្ពុជា និង​បន្ត​​តាមដាន​សុខភាព​ខ្លួន​ឯង​ផ្ទាល់​។
ភ្នំពេញ — ស្របពេលកំណើននៃអ្នកឆ្លងជំងឺកូវីដ១៩បន្តកើនឡើង ស្ថាប័នរបស់រដ្ឋាភិបាលបានចេញឲ្យផ្អាកសកម្មភាពសាធារណៈ ក្នុងនោះមានក្រសួងអប់រំដែលបានស្នើឲ្យម្ចាស់អាជីវកម្មកន្លែងហាត់ប្រាណផ្អាកដំណើរការរបស់ខ្លួនសិន។ គិតមកត្រឹមថ្ងៃអង្គារទី៩ ខែមីនានេះ ចំនួនអ្នកឆ្លងដែលពាក់ព័ន្ធក្នុងព្រឹត្តិការណ៍សហគមន៍២០កុម្ភៈ បានកើនឡើងជាង៥០០នាក់។ ក្រសួងអប់រំ យុវជន និងកីឡា បានស្នើឲ្យម្ចាស់អាជីវកម្មផ្អាកដំណើរការអាជីវកម្មក្លឹបហាត់ប្រាណ និងផ្អាកជាបណ្តោះអាសន្ននូវការលេងកីឡា ឬការហាត់ប្រាណគ្រប់ប្រភេទ ដែលមានលក្ខណៈប្រមូលផ្តុំ នៅរាជធានីភ្នំពេញ ខេត្តកណ្តាល ព្រះសីហនុ និងខេត្តដែលពាក់ព័ន្ធ ចាប់ពីថ្ងៃជូនដំណឹងនេះតទៅ រហូតដល់មានការជូនដំណឹងជាថ្មី លើកលែងតែការប្រកួតកីឡា ដែលមានការចាក់ផ្សាយតាមទូរទស្សន៍។ នៅក្នុងសេចក្តីប្រកាសដាច់ដោយឡែកមួយទៀតចុះថ្ងៃទី៨ ខែមីនា ក្រសួងអប់រំបានស្នើឲ្យអង្គភាពជាតិនានានៃក្រសួងអប់រំ រឹតបន្តឹងវិធានការបង្ការ និងទប់ស្កាត់ការរាតត្បាតនៃជំងឺកូវីដ១៩។ បើតាមសេចក្តីណែនាំរបស់ក្រសួងអប់រំ អង្គភាពជាតិរបស់ក្រសួងអប់រំ ត្រូវមានវិធានការសំខាន់ៗមួយចំនួន ដូចជាការអនុញ្ញាតឲ្យមន្ត្រីអប់រំធ្វើការនៅតាមផ្ទះរៀងៗខ្លួន តាមប្រព័ន្ធអនឡាញ និងត្រូវរៀបចំមន្ត្រីប្រចាំការក្នុងចំនួនតិច(១០ភាគរយ)។ លោក រស់ សុវាចា អ្នកនាំពាក្យក្រសួងអប់រំ យុវជន និងកីឡា ប្រាប់VOAនៅថ្ងៃអង្គារនេះថា គ្រប់បុគ្គលនៃក្រសួងអប់រំ មិនអាចបំពានការណែនាំរបស់រដ្ឋាភិបាល ដែលព្យាយាមទប់មិនឲ្យមានការរីករាលដាលបន្ថែមទាំងការចម្លងជំងឺកូវីដ១៩នៅតាមសហគមន៍ និងតាមស្ថាប័នរដ្ឋផ្សេងទៀត។ «ក្នុងន័យនេះ ក្រសួងអប់រំ យុវជន និងកីឡា ក៏ចូលរួមអនុវត្តយ៉ាងខ្ជាប់ខ្ជួននូវគោលការណ៍ទាំងអស់របស់ រាជរដ្ឋាភិបាល ជាពិសេសនៅក្នុងបរិបថកូវីដ១៩នេះ គឺបុគ្គលិកអប់រំ គ្រប់លំដាប់ថ្នាក់ សិស្សានុសិស្ស លោកគ្រូ អ្នកគ្រូ ហើយនិងគ្រប់ភាគីពាក់ព័ន្ធទាំងអស់ ក៏ចូលរួមជាបន្តទៀតជាមួយនឹងរាជរដ្ឋាភិបាល អនុវត្តនូវគោលការណ៍ច្បាប់ដែលមានជាធរមាន»។ បន្ថែមលើវិធានការខាងលើនេះ ក្រសួងអប់រំ បានបន្តស្នើឲ្យគ្រឹះស្ថានអប់រំ ដែលស្ថិតក្នុងទីតាំងប្រឈមនៃការឆ្លងជំងឺកូវីដ១៩ឲ្យផ្អាកសកម្មភាពសិក្សា រង់ចាំការជូនដំណឹងជាថ្មីរបស់ក្រសួង។ នេះបើតាមការបញ្ជាក់របស់លោក រស់ សុវាចា អ្នកនាំពាក្យក្រសួងអប់រំ។ លោកបន្ថែមថា ក្រសួងបានបន្តឃ្លាំមើលគ្រឹះស្ថានសិក្សាផ្សេងទៀត ដែលមិនទាន់ត្រូវបានស្នើឲ្យផ្អាក ក្រោមហេតុផលថា គ្រឹះស្ថានទាំងនោះ មិនស្ថិតក្នុងស្ថានភាពប្រឈមខ្លាំងជាមួយព្រឹត្តិការណ៍ឆ្លងសហគមន៍២០កុម្ភៈនោះ។ «ដោយឡែកនៅទីតាំងភូមិសាស្ត្រដទៃទៀត ដែលមិនទាន់មានផលប៉ះពាល់ផ្ទាល់ ពីសហគមន៍ ព្រឹត្តការណ៍សហគមន៍២០កុម្ភៈនេះទេ គឺមិនទាន់មានផ្អាកដំណើរការបណ្តោះអាសន្នទេ ដោយអាស្រ័យទៅលើការបន្តតាមដាន យ៉ាងយកចិត្តទុកដាក់កម្រិតខ្ពស់ពីសំណាក់ក្រសួងអប់រំ យុវជន និងកីឡាដែលជាសេនាធិការរបស់រាជរដ្ឋាភិបាល នៅក្នុងការពិនិត្យវាយតម្លៃស្ថានការណ៍ជាក់ស្តែងទាក់ទងទៅនឹងព្រឹត្តិការណ៍នានាជុំវិញកូវីដ១៩នេះ មុននឹងឈានទៅដល់ការសម្រេចស្នើសុំគោលការណ៍ផ្អាកដំណើរការបណ្តោះអាសន្ន នៅគ្រឹះស្ថានសិក្សា នៅទីតាំងភូមិសាស្ត្រមួយណាទៀតនោះបាទ»។ ការឆ្លងជំងឺកូវីដ១៩ ក្នុងព្រឹត្តការណ៍សហគមន៍២០កុម្ភៈ បានរាលដាលទាំងនៅក្នុងទីក្រុងភ្នំពេញ និងតាម បណ្តាខេត្តមួយចំនួនដូចជាខេត្តកណ្តាល ព្រៃវែង ស្វាយរៀង កំពង់ចាម កំពង់ធំ កោះកុង និងខេត្តព្រះសីហនុ។ អាជ្ញាធរបានបិទការធ្វើដំណើរចេញចូលខេត្តព្រះសីហនុ ទីដែលមានកម្រិតឆ្លងខ្ពស់មួយគួរឲ្យព្រួយបារម្ភ។ នាយករដ្ឋមន្ត្រីកម្ពុជាលោក ហ៊ុន សែន បានចេញបញ្ជាកាលពីយប់ថ្ងៃចន្ទ ឲ្យផ្អាកសកម្មភាពការងាររដ្ឋាភិបាលមួយផ្នែកធំ និងទទូចឲ្យព្រឹទ្ធសភាកម្ពុជាអនុម័តឲ្យបានឆាប់នូវច្បាប់គ្រប់គ្រងជំងឺកូវីដ១៩ស្របពេលការឆ្លងនៅក្នុងសហគមន៍មិនថមថយ។ វិធានការរបស់លោក ហ៊ុន សែន ធ្វើឡើងក្រោយពីក្រសួងសុខាភិបាលបានរាយការណ៍ថាបានរកឃើញអ្នកឆ្លងថ្មីនៃជំងឺកូវីដ១៩ យ៉ាងតិចណាស់៤៩ នាក់បន្ថែមទៀត ត្រឹមយប់ថ្ងៃចន្ទ ដែលជាចំនួនខ្ពស់បំផុតក្នុងការឆ្លងតែក្នុងពេល១ថ្ងៃ។ លោក ទឹម វរ៉ា នាយកប្រតិបត្តិគណៈកម្មាធិការសម្របសម្រួលសកម្មភាពសុខភាព យល់ថាបុគ្គលម្នាក់ៗត្រូវផ្តើមដើរតាមវិធានសុខាភិបាលផ្សេងៗរបស់អាជ្ញាធរសុខាភិបាល ក៏ដូចជាតាមការណែនាំរបស់ប្រមុខរដ្ឋាភិបាលកម្ពុជា និងបន្តតាមដានសុខភាពខ្លួនឯងផ្ទាល់ ដើម្បីបញ្ចៀសការចម្លងជំងឺកូវីដ១៩ទៅសមាជិកគ្រួសារ។ លោកមានប្រសាសន៍ថា បើបុគ្គលណាម្នាក់មានការសង្ស័យថាខ្លួនមានរោគសញ្ញានៃការឆ្លងជំងឺកូវីដ១៩នោះ បុគ្គលនោះត្រូវមកទទួលការពិនិត្យសុខភាព ដើម្បីការពារសុវត្ថិភាពសុខភាពសាច់ញាតិ ឬមិត្តភ័ក្តជាដើម។ «អាហ្នឹងគឺជាចំណុចមួយដែលពិចារណាដែរបាទ ត្រូវយកចិត្តទុកដាក់ខ្ពស់ដែរ បើសិនជាយើងសង្ស័យ យើងត្រូវតែសុំគេធ្វើតេស្ត ដើម្បីបញ្ជាក់ហើយយើងធ្វើយ៉ាងណា ការពារក្រុមគ្រួសារយើងមិត្តភ័ក្តិយើងកុំឲ្យឆ្លងបាទ...ព្រោះអីនៅតាមឥឡូវគេ យើងមើលយន្តការយើងកំពុងតែផ្តោតការយកចិត្តទុកដាក់ ទាក់ទងទៅនឹងរឿងការ ចាក់វ៉ាក់សាំងផង ហើយក៏យើងស្វែងរកអ្នកដែលមានជនសង្ស័យ»។ ជាផ្នែកមួយនៃកិច្ចខិតខំដើម្បីកាត់បន្ថយការឆ្លងរាតត្បាតនៃជំងឺកូវីដ១៩ ក្រសួងសុខាភិបាលបានអំពាវនាវឲ្យសាធារណជនគោរពតាមការចង្អុលបង្ហាញរបស់ លោក ហ៊ុន សែន ដែលបានលើកឡើងវិធានការ ៣ការពារ ដែលសំដៅដល់ការពាក់ម៉ាស់ លាងដៃឲ្យបានញឹកញាប់ និងរក្សាគម្លាតសុវត្ថិភាពបុគ្គលមួយម៉ែត្រកន្លះឡើង និង៣កុំ គឺកុំទៅកន្លែងដែលមានមនុស្សកុះករកកកុញច្រើន កុំទៅកន្លែងដែលបិទជិតគ្មានខ្យល់ចេញចូល ប្រើម៉ាស៊ីនត្រជាក់ច្រើនពេក និងកុំចាប់ដៃគ្នា កុំកៀកស្មាគ្នា កុំឱបគ្នានៅពេលជួបគ្នាធ្វើគារវកិច្ចគ្នាជាដើម៕